Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 256/12/6601	Banská Bystrica, 11.11.2013
EEČ : 2-45-244-2013

U Z N E S E N I E

Trestná vec:	obvinená XXXXX 
Prečin:	Ohrozovanie mravnej výchovy mládeže podľa § 211 odsek 1 písmeno b, odsek 3 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 2 písmeno a Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako zákonná zástupkyňa maloletej XXXXX, nar. XXXXX, tejto umožnila viesť záhaľčivý život v dôsledku čoho, ako žiačka Odborného učilišťa internátneho XXXXX, Moskovská 11, XXXXX, v školskom roku 2011/2012 v období od 05.09.2011 do 30.04.2012 v rámci povinnej školskej dochádzky vymeškala bez ospravedlnenia celkom 419 neospravedlnených vyučovacích  hodín, čím ju vystavila nebezpečenstvu spustnutia

  

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenej pre iný čin už právoplatne uložený

Odôvodnenie:

Uznesením prokurátorky Okresnej prokuratúry v Banskej Bystrici sp. zn. 3Pv 256/12 z 18.09.2012 bolo podľa § 216 ods. 1 Tr. por.  podmienečne zastavené trestné stíhanie proti obv. Eve Longauerovej, nar. XXXXX, za prečin  ohrozovania mravnej výchovy mládeže podľa § 211 ods. 1 písm. b/, ods. 3 písm. a/ Tr. zák., ktorého sa dopustila na tom skutkovom základe, ako je uvedené vo výrokovej časti uznesenia. 

Podľa § 216 ods. 2 Tr. por. bola obvinenej Eve Longauerovej určená skúšobná doba v trvaní 12 mesiacov. Predmetné uznesenie nadobudlo právoplatnosť 25.09.2012. Vzhľadom k tomu, že obv.   XXXXX v priebehu plynutia skúšobnej doby neviedla riadny život, pretože sa dopustila trestnej činnosti,  uznesením  z 21.10.2013 som proti nej  podľa § 217 ods. 1 Tr. por.  pokračovala v trestnom stíhaní.  Uznesenie  o pokračovaní v trestnom stíhaní nadobudlo právoplatnosť 29.10.2013.

Bolo preukázané, že  obvinená XXXXX  bola v priebehu plynutia skúšobnej doby odsúdená  trestným rozkazom Okresného súdu XXXXX č. 1T /65/2013 z 22.08.2013, ktorý nadobudol právoplatnosť 13.09.2013, za prečin ohrozovania mravnej výchovy mládeže podľa § 211 ods. 1 písm. b/, ods. 3 písm. a/ Tr. zák. k trestu odňatia slobody v trvaní 6 mesiacov, pričom výkon trestu jej bol podmienečne odložený na skúšobnú dobu v trvaní 18 mesiacov. Skutku sa dopustila  ako zákonná zástupkyňa maloletého XXXXX, nar. 21.09.1998, tým spôsobom, že v období školského roku 2012/2013 - od 03.09.2012 do 10.05.2013 tomuto umožnila viesť záhaľčivý život,  v dôsledku čoho v rámci povinnej školskej dochádzky vymeškal bez ospravedlnenia celkom  215 vyučovacích hodín, čím ho vystavila nebezpečenstvu spustnutia. 

Trestného činu ohrozovania mravnej výchovy mládeže podľa § 211 ods. 1 písm. b/, ods. 3 písm. a / Tr. zák. sa dopustí ten, kto vydá, čo aj z nedbanlivosti, osobu mladšiu ako osemnásť rokov nebezpečenstvu spustnutia tým, že jej umožní viesť záhaľčivý život a spácha  taký čin závažnejším spôsobom konania,  za čo sa potrestá odňatím slobody  na šesť mesiacov až päť rokov.

S poukazom na horeuvedené skutočnosti mám za to, že trest, ku ktorému môže trestné stíhanie viesť,  je v danom prípade celkom bez významu, popri treste, ktorý bol obvinenej pre iný čin už právoplatne uložený a preto som rozhodla tak, ako je vyššie uvedené.

 

Poučenie:
 Proti tomuto uzneseniu je prípustná sťažnosť, ktorú možno podať   do troch dní od jeho oznámenia prostredníctvom tunajšej okresnej prokuratúry.  O sťažnosti rozhodne prokurátor  Krajskej prokuratúry v Banskej Bystrici. Sťažnosť má odkladný účinok. (§185 a nasl. Tr. por. ) 
Ak obvinený vyhlási do troch dní od doručenia tohto uznesenia, že na prejednaní veci trvá, bude sa v trestnom stíhaní pokračovať ( § 215 ods. 7 Tr. por.).

 

JUDr. Danica Hrabáčová
prokurátorka